**ELŐTERJESZTÉS**

**Kőszeg Város Önkormányzata Képviselő-testülete**

**2023. június 29-i ülése … napirendi pontjához**

Kőszeg Város Önkormányzatának 2023. évi költségvetéséről szóló 3/2023. (II.16.) számú Önkormányzati rendeletének 6.§ (8) bekezdése alapján a költségvetési szerv kiemelt előirányzatainak módosításáról szóló döntés a Képviselő-testület hatáskörébe tartozik.

Ezek alapján kérem a Tisztelt Képviselő-testületet, hogy a Kőszegi Városüzemeltető és Szolgáltató Nonprofit Kft. részére többletfinanszírozást biztosítson 7 500 000 Ft értékben.

A kérelem indoka:

Kőszeg Város Önkormányzatának zöldterületei az idei évben többletgondozást igényelnek a jóval csapadékosabb időjárás miatt.

A Kőszegi Városüzemeltető és Kommunális Szolgáltató Nonprofit Kft, mint az Önkormányzat zöldterületeinek kezelőjének a 2023. évi költségvetésében ezen feladatok alul lettek tervezve.

A parkok fenntartása, a növények gondozása elengedhetetlen ahhoz, hogy a pályázatokból megvalósult és megújult zöldterületek megőrizzék létesítéskori állapotukat, illetve a korábbi zöldterületek is megfelelően karban legyenek tartva.

A zöldterületek karbantartása költségvetési sorra így 3 000 000 Ft többlettámogatás szükséges.

A közterek és játszóterek karbantartása kapcsán is többletfeladatok adódtak, amelyek a 2023. évi költségvetés ezen során nem lettek kalkulálva.

Nem tervezett költségként a kültéri játszótéri játékok hatósági felülvizsgálata és annak kötelező javítása merült fel.

Az időszakos felülvizsgálat 6 helyszínen 49 db eszközt érintett. Ennek költsége a rendelkezésre álló árajánlat alapján 546 735 Ft. A feltárt hibalista alapján a javítás költsége bruttó 2 737 470 Ft.

A járda, híd, csapadékvízelvezető rendszerek karbantartása, javítása költségvetési soron ugyancsak a csapadékos időjárás miatt a köztéri berendezések, folyókák, csatornák tisztítási feladataira 1 215 795 Ft többletfinanszírozás lenne szükséges.

Az Önkormányzat az idei évben előre nem tervezett működési többlettámogatást kapott, melyeket tartalékba helyeztünk és ebből a forrásból finanszírozható lenne a Kőszegi Városüzemeltető és Szolgáltató Nonprofit Kft. működési keretének megemelése.

Az Önkormányzati zöldterületek gondozása érdekében végzett többletfeladat ellátásának biztosításához, a játszóterek karbantartásához, a csapadékelvezető rendszerek tisztításához 7 500 000 Ft többletforrás biztosítását kezdeményezem a Kőszegi Városüzemeltető és Szolgáltató Nonprofit Kft. részére.

Kérem a Tisztelt Képviselő-testületet, hogy az előterjesztést megtárgyalni és a döntését meghozni szíveskedjen.

Kőszeg, 2023. június 15.

A polgármester nevében:

Cserkutiné Stipsics Edina s.k.

pénzügyi és gazdálkodási osztályvezető

**Határozati javaslat**

1. Kőszeg Város Önkormányzatának Képviselő-testülete Kőszeg Város Önkormányzatának 2023. évi költségvetésén belül az alábbi átcsoportosításhoz járul hozzá:

a 2023. évi költségvetésének dologi előirányzatát  7 500 000 Ft-tal megemeli a Kőszegi Városüzemeltető és Szolgáltató Nonprofit Kft. működési keretének javára, a tartalék előirányzatát  7 500 000 Ft-tal lecsökkenti.

Felelős: Básthy Béla polgármester

Határidő: azonnal