**Kőszeg Város Önkormányzata Képviselő-testülete**

**2023. június 29-i ülésének**

**…. napirendi pontjához**

A Kőszegi Sportegyesület Síugrószakosztály szakosztályvezetője, Szilágyi János kérelemmel fordult az Önkormányzathoz a szakosztály által a Kenyér-hegyen használt, ismeretlen elkövetők által megrongált sísánc javítási munkáihoz történő támogatás céljából.

A tavalyi év folyamán elkezdődött rongálás során a locsolórendszerben, az idén áprilisban pedig a nagyobb és kisebb sísáncok felületén történt károkozás. A nagy sánc nekifutó része 2 éve került kialakításra, ahol a károkozás során a 30 méteres sáncon beleléptek a féktávba és felfeszítették, felhajlították. A 20 méteresen beletapostak a nekifutóba, a 10 méterest is tönkretették. A keletkezett károk hátráltatják a sportolók felkészülését, a sánc minden esetben javításra szorul, hogy használható legyen. A javításra fordított összeg a sportolók felkészüléséből vesz el.

A Kőszegi Sportegyesület síugró szakosztályában 16 gyermek felkészülését hátráltatják és lehetetlenítik el a keletkezett károk. A szakosztály Marosvölgyi Imrének köszönhetően 1964 óta működik. Magyarországon az 1990-es évek elejétől csak Kőszegen a Kenyér -hegyen van síugró élet.

A Sportegyesület elnöke és a Szakosztály vezetője feljelentést tettek a Rendőrségen és egyesületi keretből kamerák kihelyezéséről döntöttek a további rongálások megelőzésére. A sísánc javítására ajánlatot kértek be, amely alapján előreláthatólag 1.114.780.-Ft lesz az okozott károk javítása. A váratlan kiadás az egyesület működését veszélyezteti, ezért kérik az Önkormányzat támogatását, valamint a lakosság felé is erre irányuló felhívást tettek közzé.

Az önkormányzati támogatáshoz a pénzügyi fedezet rendelkezésre áll, mivel a költségvetésben TAO támogatásként elkülönítésre került összegre a Sportegyesületek közül senki nem tartott igényt.

Kérem a Tisztelt Képviselő-testületet, hogy az előterjesztést megtárgyalni, a kérelmező kérését mérlegelni és a döntését meghozni szíveskedjen.

Kőszeg, 2023.június 08.

**Básthy Béla s. k.**

polgármester



**HATÁROZATI JAVASLAT**

Kőszeg Város Önkormányzatának Képviselő-testülete a Kőszegi Sportegyesület által a Kenyér-hegyi síugrósánc (Kőszeg 6226/2 hrsz.) javítási munkálatainak elvégzése céljából összegyűjtött összeget 1.000.000.- Ft-ig kiegészíti az Önkormányzat 2023.évi költségvetésében az 5. melléklet III. 3/1. pont előirányzat terhére, egyben felhatalmazza a polgármestert a támogatási szerződés aláírására.

**Felelős:** Básthy Béla polgármester

**Határidő:** azonnal